b'\n_START_ARTICLE_\nVello Rummo\n_START_PARAGRAPH_\nVello Rummo (15. mai 1921 Raikk\xc3\xbcla vald \xe2\x80\x93 24. november 2009) oli eesti teatrilavastaja ja -pedagoog._NEWLINE_Ta \xc3\xb5ppis aastatel 1930\xe2\x80\x931940 Jakob Westholmi G\xc3\xbcmnaasiumis, l\xc3\xb5petas aastal 1941 Tallinna 7. Keskkooli. Mobiliseeriti aastal 1941 Punaarmeesse, kuulus aastani 1945 Eesti laskurkorpusesse. \xc3\x95ppis aastatel 1946\xe2\x80\x931949 Eesti NSV Riiklikus Teatriinstituudis, l\xc3\xb5petas aastal 1953 GITIS-e eesti stuudio ja aastal 1966 samas lavak\xc3\xb5ne erialal aspirantuuri._NEWLINE_1945. aastal hakkas ta t\xc3\xb6\xc3\xb6le Eesti Raadio diktori ja vastutava toimetajana. _NEWLINE_Alates oktoobrist 1955 t\xc3\xb6\xc3\xb6tas ta Eesti Televisioonis; 1. jaanuaril 1956 sai ta Eesti Televisiooni esimeseks peare\xc5\xbeiss\xc3\xb6\xc3\xb6riks ja 1. oktoobril 1957 kunstiliseks juhiks._NEWLINE_Ta oli \xc3\xbcks lavakunstikateedri asutajaid 1957. aastal ja rohkem k\xc3\xbcmne aasta v\xc3\xa4ltel selle \xc3\xb5ppej\xc3\xb5ud. _NEWLINE_Rummo oli p\xc3\xa4rast lavakunstikooli \xc3\xb5ppej\xc3\xb5una t\xc3\xb6\xc3\xb6tamist P\xc3\xa4rnu teater Endla pean\xc3\xa4itejuht aastatel 1969\xe2\x80\x931982 ning p\xc3\xa4rast seda kuni 1995. aastani lavastaja. Tema k\xc3\xa4e all valmis teatris \xc3\xbcle 70 lavastuse.\n_START_SECTION_\nIsiklikku\n_START_PARAGRAPH_\nTema isa oli k\xc3\xb5netehnika \xc3\xb5petaja Jaan Rummo. Ta oli abielus n\xc3\xa4itleja ja n\xc3\xa4itejuhi Linda Rummoga; nende poeg Tiit Rummo oli geograaf (geograafia\xc3\xb5pikute koostaja) ja ajakirjanik (ajakirja Arvutimaailm peatoimetaja).'